CELEX: 32016D0135
Language: lv
Date: 2016-01-29 00:00:00
Title: Komisijas Īstenošanas lēmums (ES) 2016/135 (2016. gada 29. janvāris), ar ko atliek termiņu, līdz kuram flokumafēns, brodifakums un varfarīns apstiprināti par 14. produkta veida biocīdos lietojamām vielām (Dokuments attiecas uz EEZ)

2.2.2016   
            
            
               LV
            
            
               Eiropas Savienības Oficiālais Vēstnesis
            
            
               L 25/65
            
         KOMISIJAS ĪSTENOŠANAS LĒMUMS (ES) 2016/135
   (2016. gada 29. janvāris),
   ar ko atliek termiņu, līdz kuram flokumafēns, brodifakums un varfarīns apstiprināti par 14. produkta veida biocīdos lietojamām vielām
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 14. panta 5. punktu,
   tā kā:
   
               (1)
            
            
               Aktīvās vielas flokumafēns, brodifakums un varfarīns tika iekļautas Eiropas Parlamenta un Padomes Direktīvas 98/8/EK (2) I pielikumā lietošanai 14. produkta veida biocīdos, un saskaņā ar Regulas (ES) Nr. 528/2012 86. pantu tās uzskata par apstiprinātām atbilstīgi šai regulai ar nosacījumu, ka ir ievērotas minētās direktīvas I pielikumā noteiktās specifikācijas un nosacījumi.
            
         
               (2)
            
            
               Flokumafēna apstiprinājums zaudēs spēku 2016. gada 30. septembrī un brodifakuma un varfarīna – 2017. gada 31. janvārī. Saskaņā ar Regulas (ES) Nr. 528/2012 13. panta 1. punktu ir iesniegti pieteikumi uz šo aktīvo vielu apstiprinājumu atjaunošanu.
            
         
               (3)
            
            
               Ņemot vērā aktīvo vielu flokumafēna, brodifakuma un varfarīna lietošanā konstatētos riskus, šo vielu apstiprinājumus atjauno ar nosacījumu, ka tiek novērtēta alternatīva aktīvā viela vai vielas. Turklāt minētā riska dēļ šo aktīvo vielu apstiprinājumus var atjaunot tikai tad, ja ir pierādīts, ka ir izpildīts vismaz viens no Regulas (ES) Nr. 528/2012 5. panta 2. punkta pirmajā daļā izteiktajiem nosacījumiem.
            
         
               (4)
            
            
               Lai Komisija varētu ierosināt ar šo aktīvo vielu īpašībām saistīto risku mazināšanai vispiemērotākos pasākumus, tā ir uzsākusi pētījumu par to, kādus riska mazināšanas pasākumus var piemērot antikoagulatīvas darbības rodenticīdiem.
            
         
               (5)
            
            
               Pieteikuma iesniedzējiem, kuri vēlas atjaunot šo aktīvo vielu apstiprinājumus, būtu jādod iespēja šā pētījuma rezultātus atspoguļot savos pieteikumos. Turklāt minētā pētījuma rezultāti būtu jāņem vērā, lemjot par apstiprinājuma atjaunošanu visiem antikoagulatīvas darbības rodenticīdiem.
            
         
               (6)
            
            
               Lai varētu vieglāk pārskatīt un salīdzināt visus ar antikoagulatīvas darbības rodenticīdiem, kā arī ar tiem piemērotajiem riska mazināšanas pasākumiem saistītos riskus un ieguvumus, flokumafēna, brodifakuma un varfarīna novērtēšana būtu jāveic vienlaikus ar citu antikoagulatīvas darbības rodenticīdu novērtēšanu.
            
         
               (7)
            
            
               Līdz ar to tādu iemeslu dēļ, kas nav atkarīgi no pieteikuma iesniedzējiem, flokumafēna, brodifakuma un varfarīna apstiprinājuma termiņš varētu beigties, pirms ir pieņemts lēmums par apstiprinājuma iespējamo atjaunošanu. Tādēļ šo aktīvo vielu apstiprinājuma beigu termiņu ir lietderīgi atlikt uz laika periodu, kas ir pietiekams pieteikumu izskatīšanai.
            
         
               (8)
            
            
               Izņemot apstiprinājuma beigu termiņu, šīm vielām vajadzētu joprojām būt vielām, kas ir apstiprinātas ar nosacījumu, ka ir ievēroti Direktīvas 98/8/EK I pielikuma specifikācijas un noteikumi.
            
         
               (9)
            
            
               Šajā lēmumā noteiktie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Termiņš, līdz kuram flokumafēns, brodifakums un varfarīns apstiprināti par 14. produkta veida biocīdos lietojamām vielām, tiek atlikts līdz 2018. gada 30. jūnijam.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 29. janvārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 167, 27.6.2012., 1. lpp.
   
   
      (2)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).